open-index/open-wikipedia-markdown huggingface dataset:
அகார்

[[Yōkan|Mizuyōkan - அகாரில் இருந்து செய்த நிப்பானிய சிவப்புப்பயற்றுக் களி|thumb|right|200px]]
**அகார்** அல்லது **ஏகார்** (Agar) அல்லது **அகார் அகார்** (agar agar) என்பது கடற்பாசி அல்லது கடற்செடியில் இருந்து செய்யப்படும் கெட்டியான களி போன்ற கூழ்மப் பொருள். இதனை சப்பான் மக்கள் தங்கள் சுவை உணவுகளின் ஒன்றாக உண்கின்றனர். ஆனால் கடந்த ஒரு நூற்றாண்டாக இது உயிரியல், நுண்ணுயிரியல் ஆய்வகங்களில் நுண்ணியிரிகள் வளரும் வளர்ப்பூடகமாகப் பயன்படுகின்றது. இதனை களி போன்ற மெதுமையான கூழ்மப்பொருளாக மாற்றுவது சிவப்புப் பாசியின் (red alga) உயிரணுக்களின் கலச்சுவர்ப்பொருளில் இருந்து பெறும் கூட்டுச்சர்க்கரை (polysaccharide) ஆகும். இந்தச் சிவப்புப் பாசி பெருமுதலாக *செலிடியம்* (Gelidium), *கிரேசிலாரியா* (Gracilaria) அல்லது பொதுவாக கடற்பாசி (seaweed) என்றழைக்கப்படும் *இசுபெரோக்காக்கசு யூக்கீமா* (*Sphaerococcus euchema*) ஆகியவற்றில் இருந்து பெறுவது. வணிகத்தில் விற்கப்படும் பொருள் *செலிடியம் அமான்சியி* (Gelidium amansii) என்பட்தில் இருந்து பெறுவது. 
[thumb|right|250px|ஆய்வகத்தில் பயன்படும் 100 [மிமி விட்டப் பெற்றிக் கிண்ணிகளில் (petri dishes) அகார் களிக்கூழ்மம் பூசப்பட்டுள்ளது. இவை பாக்டீரியாக்களைத் தொழுதிகளை வளர்க்கப் பயன்படுகின்றன.]]

அகார் அல்லது அகார் அகாரென்பதை வயிற்றுப்போக்கு உண்டாக்கப் பயன்படுத்தலாம். இதனை சூடான சூப் (குழம்பு) போன்றவற்றின் அடர்த்தியைக் கூட்ட பயன்படும் ஒரு தாவரப் பொருளாகவும் பயன்படுத்தலாம்.

வேதியியல் நோக்கில் அகார் என்பது *காலக்டோசு* (galactose) என்னும் ஒற்றைச்சர்க்கரையின் ஒரு பலபடி. இப்பலபடிச் சர்க்கரை, பாசியின் (algae), உயிரணுச் சுவருக்கு கட்டுமான வலுசேர்க்கும் பொருளாக இயங்குகின்றது

பகுப்பு:உண்ணக்கூடிய உறுக்குவிகள்
பகுப்பு:நுண்ணியிர் களிக்கூழாக்கிகள்
பகுப்பு:பல்மருத்துவப் பொருட்கள்
பகுப்பு:நுண்ணுயிரியல்
பகுப்பு:சப்பானியக் கண்டுபிடிப்புகள்

## மேற்கோள்கள்
சோடியம் அசிட்டேட்டு

**சோடியம் அசிட்டேட்டு** என்பது அசிட்டிக் காடியின் சோடிய உப்பு. பல்வேறு பயன்பாட்டுக்காக இவ் வேதிப்பொருள் மலிவாக (குறைந்த செலவில்) பெரிய அளவில் தொழிலகங்களில் உற்பத்தி செய்யப்படுகின்றது. இரண்டு கரிம அணுக்கள் கொண்ட இவ் வேதிப்பொருள் [CH3COO]− என்னும் எதிர்ம மின்மியாகிய (அயனியாகிய) அசிட்டேட்டு, நேர்ம மின்மியாக உள்ள சோடியத்துடன் சேர்ந்து சோடியம் அசிட்டேட்டு ஆகின்றது. 

## பயன்பாடுகள்
### தொழிலகங்கள்
நெசவாலைகளில் கழிவுக் கந்தகக் காடியை நடுமைப் படுத்த (காடித்தன்மையை ஈடுகட்டி நடுமைப்படுத்த) சோடியம் அசிட்டேட்டு பயன்படுகின்றது. செயற்கை இரப்பர் உற்பத்தியில் குளோரோப்பிரீனை உறுதியேற்றும் வல்க்கனாக்கும் செயற்பாட்டை மட்டுப்படுத்த சோடியம் அசிட்டேட்டு பயன்படுத்தப்படுகின்றது. தோல் பதனிடும் தொழிலிலும் இது பயன்படுகின்றது

### உயிர்வேதியியல் பயன்பாடு
சோடியம் அசிட்டேட்டு உள்ள கரைசல் உயிர்வேதியியலில் காரக்காடித்தன்மை(pH) விரைந்து மாறாமல் இருக்க ஓர் இடைமமாகப் பயன்படுகின்றது. உயிர்வேதியியலில் காரக்காடித்தன்மையின் அளவு வேதி வினைகளை வெகுவாக மாற்ற வல்லது.  

பகுப்பு:அசிட்டேட்டுகள்
பகுப்பு:சோடியம் சேர்மங்கள்
பகுப்பு:உணவின் சேர்ப்பிகள்
பகுப்பு:ஒளிப்படக்கலை வேதிப்பொருட்கள்
பகுப்பு:உணவுச் சேர்பொருட்கள்
மணிப்புரி

மணிப்பூர் மாநிலத்தில் மெய்தி மக்களால் ஆடும் நடனத்திற்கு **மணிப்பூரி** என்ற பெயர் கொடுக்கப்பட்டது. மணிப்பூர் பிரதேசத்தில் மிகப் பழமையான மகிழ்விக்கும் ஒரு ஆடல் ஆகும். கிருஷ்ணராதா, கோபிகையரால் நிகழ்த்தப்பட்டதென்று கருதி வரும் மற்றொரு ஆடல் *"ராஸ்லீலா"* ஆகும். இக்கலையை ஆடுபவர்கள் சலங்கை அணியமாட்டார்கள் என்பது குறிப்பிடத்தக்கது.

ராசலீலை நடனங்கள் மணிப்புரி நடனத்தின் பட்டியலில் அடங்கும். நான்கு வகையான ராசலீலை நடனங்கள் பின்வருமாறு: வசந்த ராசலீலை, குஞ்ஜ ராசலீலை, மஹாராசலீலை மற்றும் நித்திய ராசலீலை ஆகியனவாகும்.

பாடும் முறையும், குரல்வள அபிவிருத்திப் பயிற்சி, வேறு நடனக் கலைக்கான இசையைப் போல் இல்லாமல் வேறு பட்டிருக்கும். பாடுபவரின் குரல் உச்ச சுருதியிலும் தெளிவாகவும் இருக்கும். பங்க், டோலக், டோல், கஞ்ஜூரி என்னும் நான்கு வகையான வாத்தியங்கள் இந்த நடனத்திற்கு பக்கவாத்தியங்களாக அமைகின்றன. தாள வகைகள் இந் நடனத்திற்கு உரித்ததாகும்.
## மேற்கோள்கள்

பகுப்பு:நடன வகைகள்
பகுப்பு:மணிப்பூரில் பண்பாடு
பகுப்பு:இந்திய நடனங்கள்
உருமுச்சி கலவரங்கள், ஜூலை 2009

**ஜூலை 2009 உருமுச்சி கலவரங்கள்** ஜூலை 5,2009 அன்று மக்கள் சீனக் குடியரசின் சிங்ஜியாங் மாநிலத் தலைநகர் உருமுச்சியில் ஆரம்பமாயின. முதல்நாள் ஆர்ப்ப்பாட்டங்களின் போது 1000 முதல் 3000 வரையான உய்கூர் இன சிறுபான்மையினர் ஈடுபட்டனர். காவல்துறையினருக்கும் போராட்டக்காரர்களுக்கும் இடையே நிகழ்ந்த சண்டை சிறிதுநேரத்தில் இனக்கலவரமாக ஹான் சீனர்களைத் தாக்குவதில் திரும்பியது. ஜூலை 7 அன்று நூற்றுக்கணக்கான ஹான் சீனர்கள் கையில் கிடைத்த ஆயுதங்களுடன் காவலர்களையும் உய்கூர்களையும் தாக்கினர். ஜூலை 8 அன்று சீனாவின் அதிபர் கூ சிங்தாவ் 35ஆவது ஜி8 மாநாட்டிலிருந்து அவசரமாக நாடு திரும்பினார்.

இந்த வன்முறை பலகாலமாக பெரும்பானமை இன ஹான் சீனர்களுக்கும் சிறுபான்மை உய்கூர்களுக்கும் இடையே புகைந்துவரும் இன வேறுபாடுகளின் வெடிப்பேயாகும். உய்கூர்கள் துருக்க இனத்தைச் சேர்ந்த இசுலாமியர். கலவரம் நிகழக் காரணமாக அமைந்தது, குவாங்டாங் மாநிலத்தில் பத்து நாட்களுக்கு முன்னர் நடந்த இனச்சண்டையில் இறந்த உய்கூர் தொழிலாளர்கள் குறித்த சீன நடுவண் அரசின் மெத்தனமே. அதிகாரிகள் கூற்றுப்படி, மொத்தமாக 184 பேர் இறந்தனர்; 1680 பேர் காயமுற்றனர். பல வாகனங்களும் கட்டிடங்களும் சேதமடைந்தன. காவலர்கள் கண்ணீர்புகை குண்டுகள், நீர்பீச்சிகள், கவச வண்டிகள் மற்றும் சாலைத்தடைகள் கொண்டு கலவரத்தை அடக்க முயன்றனர். அரசு ஊரடங்கு சட்டம் விதித்து அமைதி காத்தது. இணைய அணுக்கத்தையும்  கைபேசி சேவைகளையும் உருமுச்சியில் தடை செய்தது.

கலவரத்தின் காரணம் சர்ச்சைக்குள்ளானது. இறந்த இரு உய்கூர் தொழிலாளிகளின் பொருட்டே கலவரத்திற்கு முன்னோடியான போராட்டம் துவங்கியதாக இருப்பினும் சீன நடுவண் அரசு இந்தக் கலவரங்கள் வெளிநாட்டிலிருந்து உலக உய்கூர் பேரவையால் (*World Uyghur Congress (WUC)*) திட்டமிட்டு தூண்டிவிடப்பட்டதாகக் கூறுகிறது. WUC இன் தலைவர் ரெபியா காதிர் இந்தக் குற்றசாட்டுகளை மறுத்துள்ளார்.

## மேற்கோள்கள்

பகுப்பு:சீன வரலாறு
பகுப்பு:2009 நிகழ்வுகள்
வேரடி அமைப்புகள்

**வேரடி அமைப்புகள்** என்பது ஒரு குமுகத்தில் தன்னியல்பாக தோன்றி, மக்களோடு நேரடித் தொடர்புகளைப் பேணி, அவர்களாலேயே நிர்வாகிக்கப்பட்டு நெறிப்படுத்தப்படும் அமைப்புக்களை அல்லது இயக்கங்களைக் குறிக்கிறது.  இந்த அமைப்புகளை கட்சி, சமயம், அரசு போன்ற மரபு சார்ந்த அதிகார கட்டமைப்புகளில் இருந்து உருவாகும் அமைப்புகளில் இருந்து வேறுபடுத்தி காட்டலாம். பல அமைப்புகள் வேரடி அமைப்புகளாகத் தொடங்கி பின்னர் நிறுவனப்படுத்தப்பட்டு, மரபுசார் அதிகார அமைப்புகளை ஒத்த அமைப்புகளாக மாறுவது உண்டு.  

வேரடி அமைப்புகள் பல்வேறு நோக்கங்களுக்காக தொடங்கப்படுவதுண்டு. 

## மேற்கோள்கள்
 

பகுப்பு:குமுகம்
முல்லை மலர்

**முல்லை** (*Jasminium auriculatum*) ஓலியேசியே குடும்பத்தைச் சார்ந்த மல்லிகை இனமாகும். 

பகுப்பு:மலர்கள்
பகுப்பு:இந்தியத் தாவரங்கள்
பகுப்பு:இலங்கைத் தாவரங்கள்
கெலி ஓயா

**கெலி ஓயா** இலங்கையின் மத்திய மாகாணத்தின்  கண்டி மாவட்டத்தில் கண்டி நகரில் இருந்து 10 கிலோமீட்டர் தொலைவில் அமைந்துள்ள ஒரு சிறிய நகரமாகும். பேராதனை நகரையும் செங்கலடியையும் நுவரெலியா  நகரூடாக இணைக்கும் ஏ-5 பெருந்தெருவில் அமைந்துள்ளது. இது மகாவலி கங்கையின் கிளையாறுகளில் ஒன்றான கெலி ஆறு இந்நகரினூடாக பாய்கிறது. இதன் அரசியல் நிர்வாகம் உடுநுவரை பிரதேச செயலாளர் பிரிவால் மேற்கொள்ளப்படுகிறது.

## மேற்கோள்கள்


பகுப்பு:கண்டி மாவட்டத்தில் உள்ள ஊர்களும் நகரங்களும்
பன்னாட்டு தனி மற்றும் பயன்பாட்டு வேதியியல் ஒன்றியம்

சர்வதேச தூய மற்றூம் பய்ன்பாட்டுவேதியியல் ஒன்றியம்
thumb|150px|'''ஐயுபிஏசி''' சின்னம் (IUPAC logo)
**பன்னாட்டு தனி மற்றும் பயன்பாட்டு வேதியியல் ஒன்றியம்** (**ஐயுபிஏசி** அல்லது ஒலிப்பு: "ஐயூபேக்", IUPAC, ஒலிப்பு: /aɪjuːpæk/)(International Union of Pure and Applied Chemistry, IUPAC) என்பது வேதியியல் அறிவு வளர்ச்சிக்காகவும் வேதியியல் சீர்தரங்கள் நிறுவி வரையறுக்கவும் 1919 இல் நிறுவப்பட்ட அரசு சாராத ஓர் அமைப்பு. இந் நிறுவனம் இதற்கு முன் இருந்த
*அனைத்துலக பயன்பாட்டு வேதியியல் பேராயம்* (International Congress of Applied Chemistry ) என்னும் நிறுவனத்தின் வழித்தோன்றலாக உருவானது. வேதிப்பொருள்களுக்கு பொருத்தமான பெயர்கள் சூட்டவும், பெயர்களைச் சீர்தரப் படுத்தவும் உரிமையும் அதிகாரமும் பெற்ற நிறுவனம். இந்நிறுவனத்தின் கலைச்சொல் பயன்பாட்டுக் கிளை (IUPAC nomenclature) இப்பணியைச் செய்கின்றது. ஐயுபிஏசி நிறுவனம் அனைத்துலக அறிவியல் குழுமத்தின்(International Council for Science, ICSU) ஓர் உறுப்பு நிறுவனம்.

ஐயுபிஏசி-யின் வெளியீடுகள் இணையத்தின் வழி கிடைக்கின்றது. எடுத்துக்காட்டாக *பச்சைப் புத்தகம்* (*கிரீன் புக்*, "Green Book") எனப்படும் இயற்பியல் வேதியியலின் அளவுகள், அலகுகள், குறியீடுகள் என்னும் வெளியீட்டை தரவிறக்கம் செய்துகொள்ளலாம். *தங்கப் புத்தகம்* எனப்பொருள் படும் "கோல்டு புக்" என்னும் வேதியியல் கலைச்சொல்லியல் தொகுப்பு (Compendium of Chemical Terminology) வெளியீட்டில் உள்ள தகவல்களைத் இணையவழி தேடும் வசதி கொண்டது.

## வெளி இணைப்புகள்
* நிறுவனத்தின் வலைத்தளம்

## மேற்கோள்கள்

பகுப்பு:வேதியியல் நிறுவனங்கள்
பகுப்பு:அனைத்துலக அறிவியல் நிறுவனங்கள்
பகுப்பு:சீர்தரம் நடுவும் நிறுவனங்கள்
பகுப்பு:வேதியியல் கலைச்சொல்லியல்
பகுப்பு:வேதியியல் பெயரீடு
கோப்பர்நீசியம்

**கோப்பர்நீசியம்** (*Copernicium*)  ஒரு வேதியியல் தனிமம். இந்த தனிமம் முதன் முதலாக இது தனிம அட்டவணையில் 2009 ஆம் ஆண்டு சேர்க்கப்பட்டது. இதன் குறியீடு **Cn**, அணுவெண் 112. இதுதான் வேதி அட்டவணையில் உள்ள மிகக் கனமான தனிமம்.

இத்தனிமம் முதன் முதலாக 1996 ஆம் ஆண்டு Gesellschaft für Schwerionenforschung என்பவரால் உருவாக்கப்பட்டது. அப்போது இதற்கு **உனுன்பியம்** என்ற தற்காலிகப் பெயர் கொடுக்கப்பட்டது. இதனைக் கண்டுபிடித்தவர் தற்போது நிக்கோலாஸ் கோப்பர்னிக்கசின் நினைவாக *கோப்பர்நீசியம்* என்ற பெயரைப் பரிந்துரைத்து அதனை ஐயூபேக் 2010, பெப்ரவரி 19 ஆம் நாள் அதிகாரபூர்வமாக ஏற்றுக் கொண்டுள்ளது

## மேற்கோள்கள்

பகுப்பு:தனிமங்கள்
பகுப்பு:தாண்டல் உலோகங்கள்
பகுப்பு:செயற்கைத் தனிமங்கள்
நந்தன் நிலெக்கணி

**நந்தன் மோகன் நிலெக்கணி** (*Nandan Nilekani* கொங்கணி/கன்னட வரிவடிவில்: ನಂದನ  ನಿಲೇಕಣಿ)(பிறப்பு: ஜூன் 2,1955) இன்போசிஸ் என்றழைக்கப்படும் தகவல் தொழில்நுட்ப நிறுவனத்தின் உடன்தலைவராகப் பணிபுரிந்த மென்பொருள் தொழில்முனைவர் ஆவார். இந்திய அரசால் இந்திய வேறிலித்தனி அடையாளவெண் ஆணையத்தின் தலைவராக நியமிக்கப்பட்டதையடுத்து ஜூலை 9, 2009 ஆம் ஆண்டு இன்போசிஸ் பதவியைத் துறந்தார்.

2014 ஆம் ஆண்டு மக்களவைத் தேர்தலில் பெங்களூர் (தெற்கு) பகுதியில் காங்கிரஸ் கட்சி சார்பில் போட்டியிடவிருந்ததை அடுத்து இந்திய வேறிலித்தனி அடையாளவெண் ஆணையத்தின் பதவியிலிருந்து விலகும் பதவி விலகல் கடிதத்தை அப்போதைய பிரதமர் மன்மோகன் சிங்கிடம் ஒப்படைத்தார்.
மக்களவைத் தேர்தலில் தோல்வியடைந்தார்.

இவரது மற்றும் இவரின் மனைவி பெயரில் இருக்கும் சொத்து மதிப்பு ரூபாய் 7,700 கோடி

இந்திய அரசு, அவரது பங்காற்றலை பாராட்டி நாட்டின் உயரிய விருதாகிய பத்ம பூசன் விருதை 2006 ஆம் ஆண்டு வழங்கி கௌரவித்துள்ளது.

## இளமை
நந்தன் நிலெக்கணி, 1955ஆம் ஆண்டு ஜூன் திங்கள் 2ஆம் நாள் பெங்களூருவில் துர்கா மற்றும் மோகன் ராவ் நிலெக்கணி தம்பதிகளுக்கு மகனாகப் பிறந்தார். பெங்களூரூவின் பிஷப் காட்டன் பாய்ஸ் பள்ளியில் படித்து 1978இல் மின் பொறியியல் பட்டத்தை  இந்திய தொழில்நுட்பக் கழகம் மும்பையில் பெற்றார்.

படித்து முடித்தவுடன் மும்பையிலிருந்த பத்னி கம்ப்யூட்டர் சிஸ்டம்ஸ் நிறுவனத்தில் சேர்ந்தார். அங்கு தொழிலதிபர் நாராயண மூர்த்தியுடன் பழக்கம் ஏற்பட்டது. 1981இல் மூர்த்தி பத்னியிலிருந்து வெளியேறியபோது இவரும் அவருடன் இணைந்து வெளியேறினார். மாதுங்காவில் இருந்த என். எஸ். இராகவனின் வீட்டிலிருந்து துவங்கப்பட்டதுதான் இன்போசிஸ்.

மார்ச்,2002 லிருந்து ஏப்ரல்,2007 வரை, நாராயணமூர்த்தி விலகியபிறகு, இன்போசிசின் முதன்மை நிர்வாக அதிகாரியாகவும் மேலாண் இயக்குநராகவும் பணியாற்றினார். 2007 இலிருந்து ஜூன், 2009இல் அரசுப்பணியில் நியமிக்கப்படும்வரை இந்நிறுவனத்தின் உடன்தலைவராக இருந்தார்.

## அரசியல்
காங்கிரசில் இணைந்த இவர் தென் பெங்களூரு மக்களவைத்தொகுதியில் இருந்து அக்கட்சி சார்பாக 2014ஆம் ஆண்டு போட்டியிட்டார். தோல்வியுற்றார்.

## இணைப்புகள்
*
*TED: இந்தியாவின் எதிர்காலம் குறித்த நந்தன் நிலெக்கணியின் எண்ணங்கள்
*மெர்க்குரி நியூஸ் நேர்முகம்: நந்தன் நிலெக்கணி: இந்திய நுட்பத்தின் முகம்

## மேற்கோள்கள்

## புற இணைப்புகள்

* 
* 

பகுப்பு:இந்தியத் தொழிலதிபர்கள்
பகுப்பு:1955 பிறப்புகள்
பகுப்பு:வாழும் மக்கள்
பகுப்பு:இந்திய கோடீசுவரர்கள்
செம்பரா மலைமுடி

**செம்பரா** என்பது கேரளாவின் வயநாடு மாவட்டத்திலேயே உயரமான மலைமுடி ஆகும். இது கடல் மட்டத்தில் இருந்து 2100 மீ. உயரமானது. மெப்படி நகரத்துக்கு அருகிலுள்ள இது மாவட்டத் தலைநகரான கல்பெட்டா-விலிருந்து 14 கி.மீ. தொலைவில் உள்ளது. வயநாடு மலைக்கூட்டங்களின் பகுதியான இது மேற்குத்தொடர்ச்சி மலைகளில் அமைந்துள்ளது. தமிழ் நாட்டின் நீலகிரி மலைத்தொடர்களையும் கேரளாவின் கோழிக்கோடு மாவட்டத்திலுள்ள வெல்லாரி மலைகளையும் இணைக்கும் விதமாக இச்சிகரம் அமைந்துள்ளது. மெப்படி நகரிலிருந்து நடந்தே மலையுச்சியை அடையலாம். செம்பரா மலை உச்சியை அடைவதற்கு மூன்று மணி நேரம் ஆகும். மலை ஏறுவதற்கு மேப்படி நகரில் உள்ள வனத்துறை அலுவலகத்தில் அனுமதி பெறுவது அவசியம். காலை 7 மணி முதல் மதியம் 2 மணிவரை நுழைவுச்சீட்டு வழங்கப்படுகிறது மாவட்ட சுற்றுலா வளர்ச்சிக் கழகம் மலையேற்றத்துக்கான கருவிகளையும் வழிகாட்டிகளையும் சுற்றுலாப் பயணிகளுக்கு கட்டண அடிப்படையில் ஏற்பாடு செய்து தருகின்றது. வழிகாட்டிகளின் உதவி இல்லாமல் செம்பரா மலை ஏறுவது சற்றுச் சிரமமாக இருக்கும். 
## மலை ஏற்றம்

மலை ஏற நுழைவுச் சீட்டு வாங்கிய இடத்திலிருந்து சுமார் இரண்டு கி.மீ. சமவெளியில் தேயிலைத் தோட்டங்கள் வழியே எளிதான வழியில் பயணிக்க வேண்டி இருக்கும். அடுத்து சருகுகள், கிளைகளுக்கிடையே சற்றுச் சரிவான உள்ள மலைப் பகுதியில் ஏற வேண்டி இருக்கும். இப்பாதையில் வழுக்குப் பாறைகளும் மாவு போன்ற மண்ணும் இருப்பதால் மிகவும் கவனத்துடன் ஏறுவது அவசியம். இதைக் கடந்தபின் உயர்ந்த மரங்களுடன் கூடிய வனப்பகுதி. இங்கு மலை செங்குத்தாக இருப்பதால் ஏறுவது மிகவும் சிரமாக இருக்கும். இங்கும் வழுக்கும் விதத்தில் பாறைகள் உள்ளன. இதைக் கடந்து சென்றால் *இதய* வடிவில் ஓர் அழகான ஏரி இருக்கிறது. இதை ’இதயத் தடாகம்’ என்று அழைக்கிறார்கள். இந்த ஏரி எப்போதும் வறட்சி அடைந்தது இல்லை என நம்பப்படுகிறது.  பச்சை மலைக்கு நடுவில் உள்ள இந்த நீல வண்ண ஏரியைப் பார்ப்பதற்காகவே சுற்றுலாப் பயணிகள் குவிகின்றனர். இந்த ஏரியைத் தாண்டி மேலே ஏறுவதற்கு வனத்துறை அனுமதிப்பதில்லை. வனவிலங்குகளின் அபாயம் இருப்பதால் முகாம் அமைத்து தங்குவதற்கும் அனுமதியில்லை.
## மேற்கோள்கள்

பகுப்பு:மேற்குத் தொடர்ச்சி மலைத்தொடரிலுள்ள மலைகள்
பகுப்பு:கேரள மலைகள்
பகுப்பு:வயநாடு மாவட்டத்திலுள்ள சுற்றுலாத் தலங்கள்
த. சா. அப்துல் லத்தீப்

**த. சா. அப்துல் லத்தீப்** (*T. S. Abdul Latheef*, ஏப்ரல் 9, 1900 - மார்ச் 10, 1977) இலங்கையில் பயிற்றப்பட்ட முதல் முஸ்லிம் தமிழ் ஆசிரியர்.

## வாழ்க்கைச் சுருக்கம்
மர்ஹூம் அல்ஹாஜ் த.சா. அப்துல் லத்தீப் இலங்கை தென் மாகாணம் மாத்தறை மாவட்டத்தைச் சேர்ந்த மதுராப்புர எனும் ஊரைச் சேர்ந்தவர். வெலிகம அரசினர் தமிழ்ப் பாடசாலையில் கல்வி கற்றார். பின்னர் ஆசிரியராக நியமனம் பெற்ற அவர் கோப்பாய் ஆசிரியர் பயிற்சிக் கலாசாலையில் (1923 - 1925) பயிற்சி பெற்றுள்ளார். யாழ்ப்பாண மக்களால் 'தமிழிற் சூரியன்' எனும் பட்டம் வழங்கப்பட்டவர். இவரை ஆசிரியத் தந்தை என்றும் அழைப்பர். இவர் அறபா தேசிய பாடசாலை யி்ல் 8ஆவது தலைமை ஆசியராக (1935-1946)கடமையாற்றியுள்ளார்.

## சேவையாற்றிய பாடசாலைகள்
* வெலிகம முஸ்லிம் வித்தியாலயம் (தற்போதைய அறபா தேசிய பாடசாலை) - உதவியாசிரியர் : 1921
* காலி மல்ஹருஷ் சுல்ஹியா வித்தியாலயம் - உதவியாசிரியர் : 1925
* மாத்தறை முஸ்லிம் பாடசாலை (தற்போதைய தாருல் உலூம் மகா வித்தியாலயம்) - உதவியாசிரியர் : 1928
* வெலிகம முஸ்லிம் வித்தியாலம் - தலைமையாசிரியர் : 1935 - 1946
* திக்குவல்லை முஸ்லிம் வித்தியாலயம் (மின்ஹாத் வித்தியாலயம்) - தலைமையாசிரியர் : 1946
* களுத்துறை முஸ்லிம் பாடசாலை - தலைமையாசிரியர் : 1948 - 1958.05.01

## எழுதிய நூல்கள்
* *நபிகள் நாதர் முகம்மது (ஸல்) உலக இரட்சகத்  தூதர்* (1936)
* *திருக்குர்ஆனும் இயற்கையும்* -ஆய்வு நூல் (1971)

## சமூக சேவைகள்
* 1942 இல் மதுராப்புரவில் “இஸ்லாமிய கைரியாத்“ எனும் சங்கத்தை உருவாக்கி, அதன்மூலம் மதுராப்புர மஸ்ஜிதுல் பலாஹ் ஜும்ஆப் பள்ளிவாயல் உருவாக காலாய் நின்றார்.
* 1972 ஆம் ஆண்டு மதுராப்புர அஸ்ஸபா வித்தியாலயம் உருவாவதற்கு பல்வேறு வழிகளில் ஒத்துழைப்பு நல்கியவர்களுள் இவரும் ஒருவர்.
* வெலிகம அறபா வித்தியாலயத்தின் தமிழ் மொழிப் பிரிவை மேம்படுத்தினார். இவர் காலத்தில் அறபா மின்னென மின்னியது.

## உசாத்துணை
* சுவடி ஆற்றுப்படை பாகம்-1 ப:54
* மதுராப்புர அஸ்ஸபா வித்தியாலயம் மதுரம் வெள்ளிவிழா மலர் - கலைமகன் பைரூஸ்
* மாத்தறை மாவட்ட முஸ்லிம்கள் வரலாறு
* காலச் சுவடுகள் பக்கம்: 53 - 57
* தினகரன் 1998/12/07

பகுப்பு:இலங்கை முஸ்லிம் எழுத்தாளர்கள்
பகுப்பு:1900 பிறப்புகள்
பகுப்பு:1977 இறப்புகள்
பகுப்பு:இலங்கைத் தமிழ் ஆசிரியர்கள்
மதங்க சூளாமணி

**மதங்க சூளாமணி** என்பது முத்தமிழில் ஒன்றாகிய நாடகத் தமிழுக்கு என எழுந்த ஒரு நூலாகும். தமிழ்க் காப்பியங்களுள் முன்னணியில் வைத்து எண்ணத்தக்க சிலப்பதிகாரத்தில் சொல்லப்பட்ட தகவல்களையும், சிலப்பதிகாரத்துக்கு அடியார்க்கு நல்லார் எழுதிய உரையில் காணும் தகவல்களையும் அடிப்படையாகக் கொண்டு 1926 ஆம் ஆண்டில், இலங்கையின் மட்டக்களப்பில் பிறந்த சுவாமி விபுலானந்தர் இந்நூலினை எழுதினார்.

## பின்னணி
1924 ஆம் ஆண்டு சூன் மாதத்தில் மதுரைத் தமிழ்ச் சங்கத்தின் 23வது ஆண்டு விழா பாண்டித்துரைத் தேவரின் மாளிகையில் இடம்பெற்ற போது, விபுலாநந்தர் நிகழ்த்திய உரையே விரிவாக செந்தமிழ் இதழில் 1924 சூலை முதல் தொடர் கட்டுரையாக வெளியிடப்பட்டு வந்தது. அச்சங்கத்தினராலேயே மதங்க சூளாமணி என்ற இந்நூல் 1926 ஆம் ஆண்டில் அச்சில் வெளியிடப்பட்டது.

## நூல்
சேக்சுப்பியரின் அடியொற்றி, நாடகப் பாத்திரங்கள், உரையாடல்கள் எவ்வாறு அமையவேண்டும் என்பதையெல்லாம் மிக நுணுக்கமாக ஆராய்ந்து விபுலாநந்தர் இந்நூலில் தந்திருக்கிறார்.

மதங்க சூளாமணி 3 இயல்களாகப் பிரிக்கப்பட்டுள்ளது.

1. உறுப்பியல்
2. எடுத்துக்காட்டியல்.
3. ஒழிபியல்

## உறுப்பியல்
உறுப்பியலில் சிலப்பதிகார அடியார்க்கு நல்லாருரையினால் பெறப்பட்ட அழிந்து போன நாடகத்தமிழ் நூல் சூத்திரங்கள் சிலவற்றை ஆதாரமாகக் கொண்டு தமிழ் நாடக இலக்கியத்தை உரைக்கின்றார்.

இவ்வியலில் நாடக உறுப்புக்கள், நாடகத்திற்குரிய கட்டுக்கோப்பு என்பவற்றுடன் நாடகத்திற்கான பாத்திரங்கள், நாடகம் தரும் சுவை என்பன பற்றி இந்திய ரசக்கோட்பாட்டினடியாக எடுத்துக் கூறப்படுகிறது.

## எடுத்துக்காட்டியல்
இரண்டாம் இயலான எடுத்துக்காட்டியலில் சேக்ஸ்பியரின் 12 நாடகங்கள் உறுப்பியலிற் கூறப்பட்ட தமிழ் நாடக இலக்கணங்களுக்கமைய விளக்கப்படுகின்றன. நாடகத்தின் அமைப்பை மகம், பிரதிமுகம், கருப்பம், விளைவு, துய்த்தல் என விளக்கி அந்த அமைப்பு இந்த நாடகங்களில் எவ்வாறு காணப்படுகிறது என்பதனையும் அத்தோடு நாடகம் தரும் வீரம், அச்சம், இளிவரல், அற்புதம், இன்பம், அவலம், நகை, உருத்திரம், நடுவு நிலையாகிய ஒன்பது சுவைகளையும் தந்து அச்சுவைகளை இந்நாடகங்கள் எவ்வாறு தருகின்றன என்பதனையும் விளக்குகிறார்.

இந்தப் 12 நாடகங்களிற் சிலவற்றின் அமைப்பை விபரமாகக் காட்டிச் செல்லும் அவர் சிலவற்றின் கதைகளை மாத்திரமே கூறிச் செல்கிறார்.

## ஒழிபியல்
ஒழிபியல், தனஞ்சயனார் வடமொழியில் இயற்றிய நாடக இலக்கண நூலான தசரூபகத்தின் முடிபுகளைத் தொகுத்துக் கூறுகிறது. தனஞ்சயனார் பரத நூல், நாட்டிய சாத்திரத்தில் பொதிந்து கிடந்த அரிய இலக்கணங்களையெல்லாம் ஆராய்ந்து தொகுத்துச் செய்ததே தசரூபகம். இதனைவிட தொல்காப்பியச் சூத்திர உரையினின்று எடுக்கப்பட்ட நாடகத்திற்குரிய அபிநயம் பற்றிய சூத்திரங்களுடன் நடித்தல், நாடகத்திற்கு பாட்டு வகுத்தல், ஆட்டம் அமைத்தல், அரங்கின் அமைதி பற்றிய செய்திகளும் தரப்பட்டுள்ளன.

## பதிப்புகள்
# முதல் பதிப்பு: மதுரை, தமிழ்ச்சங்க முத்திராசாலையிற் பதிப்பிக்கப்பட்டு 1926 ஆம் ஆண்டில் செந்தமிழ்ப்பிரசுரத்தினரால் வெளியிடப்பட்டது.
# இரண்டாம் பதிப்பு: அரசாங்க அச்சகக் கூட்டுத்தாபனத்தில் பதிப்பிக்கப்பட்டு இலங்கை, பிரதேச அபிவிருத்தி அமைச்சினால் ஜூலை 19, 1987 இல் வெளியிடப்பட்டது.

## மேற்கோள்கள்


## வெளி இணைப்புகள்
* மதங்க சூளாமணி, நூலகத் திட்டத்தில், பதிப்பு:1987

பகுப்பு:ஈழத்து இலக்கியம்
பகுப்பு:நாடகவியல் தமிழ் நூல்கள்
பகுப்பு:ஈழத்து நூல்கள்
சீயோன் தேசியப் பூங்கா

[thumb|292px|Zion Canyon as seen from the top of [Angels Landing at sunset]]
**சீயோன் தேசியப் பூங்கா** (Zion National Park) தென்மேற்கு ஐக்கிய அமெரிக்காவின் யூட்டாவில் அமைந்துள்ள ஒரு தேசியப் பூங்காவாகும். செந்நிற நாவஃகோ (Navajo) என்றழைக்கப்படும் மணற்பாறையினால் ஆன 24&nbsp;கி.மீ.(15&nbsp;மைல் ) நீளமும்,  800&nbsp;மீ வரை (அரை மைல்) ஆழமும் கொண்ட சீயோன் பள்ளத்தாக்கு, 593 சதுர கி.மீ (229-சதுர மைல்) பரப்பு கொண்ட இவ் இயற்கைப் புரவகத்தின் (இத்தேசியப் பூங்காவின்) முக்கிய கவர்ச்சியாகும். கொலராடோ மேட்டுநிலம், கிரேட் பேசின், மஃகாவிப் பாலைநிலம் ஆகிய மூன்றும் சந்திக்கும் இடத்தில் இத்தேசியப் பூங்கா அமைந்துள்ளமை, இப் பூங்காவின் தனித்தன்மை வாய்ந்த புவியியல் சூழமைப்புக்கும், பல்வகைமை கொண்ட நிலைத்திணை (தாவரம்), உயிரினங்களுக்கும் காரணமாக அமைகின்றன. பல வகையான நிலைதிணைகளும், 289 வகையான பறவைகளும், 75 வகை முலையூட்டிகளும் (19 வகை வௌவால்கள் உட்பட), 32 வகை ஊர்வனவும், இங்கு வாழ்கின்றன. இங்குள்ள சிறப்பான விலங்குகளில் மலையரிமா, பெருங்கொம்பாடு, கலிபோர்னியா காண்டோர் என்னும் கழுகு, பொன்னாங்கழுகு முதலியனவற்றைக் குறிப்பிடலாம்.

இப்பகுதியில் மாந்தர் வாழ்க்கை ஏறத்தாழ 8000 ஆண்டுகளுக்கு முன்னர் தொடங்கியது. இவர்கள் அமெரிக்கப் பழங்குடிகள். இவர்களுக்குப் பின்னர் கி.பி. 300 ஆண்டளவில் அவ்வப்போது நாடோடிகளாகத் திரிந்து வாழும் கூடைமுடையும் அனாசாசி (Basketmaker Anasazi) என்னும் இனத்தவர் இங்கு வாழ்ந்தனர். இவர்களுக்குப் பின்னர் கி.பி. 500 ஆண்டளவில் அங்கு நிலையாக வாழத்தொடங்கிய கூடைமுடையும் வர்ச்சின் (கன்னி) அனசாசி பண்பாடு (Virgin Anasazi culture) அங்கு முகிழ்த்தது

## மேற்கோள்கள்

பகுப்பு:தேசியப் பூங்காக்கள்
சுதேசமித்திரன்

**சுதேசமித்திரன்** (*Swadesamitran*) தென்னிந்திய மொழிகளில் வெளியான முதல் நாளிதழ் ஆகும். 1891-ஆம் ஆண்டு இதழாளர் ஜி. சுப்பிரமணிய அய்யரால் தொடங்கப்பட்டது. மதராசு மாகாணம் என அழைக்கப்பட்ட அக்காலத்தில் அங்கு அதிக விற்பனையைக் கொண்ட தமிழ் நாளிதழாகத் திகழ்ந்தது. தவிர கீழ் மற்றும் மேல் பர்மா (மியான்மர்), இலங்கை, பினாங்கு, சிங்கப்பூர், மலாய் மாநில கூட்டாட்சி, சுமாத்திரா, போர்னியோ, கொச்சின் இராச்சியம், சீனா மற்றும் தென் மற்றும் கிழக்கு ஆப்பிரிக்கா என விற்பனை விரிந்திருந்தது.

மகாகவி பாரதியார் தனது 22-ஆம் வயதில் 1904-ஆம் ஆண்டில் உதவி ஆசிரியராகப் பணிபுரிந்துள்ளார். ஆனால் அரசுடன் இணங்கியிருக்க விரும்பிய சுப்பிரமணிய அய்யருடன் எழுந்த வேறுபாட்டால் 1906-இல் விலகினார். பாரதி விலகிய பின்னர்ப் பஞ்சாபில் நிகழ்ந்த சம்பவங்களை அடுத்து அய்யர் அரசின் அநீதிகளை எதிர்த்த கட்டுரைகளை வெளியிட்டார். இதனால் நாட்டுப்பிரிவினை சட்டத்தின் கீழ் சிறையில் அடைக்கப்பட்டார். 1915-இல் த இந்து அதிபர் கஸ்தூரிரங்கனின் உறவினர் இரங்கசாமி அய்யங்காரிடம் மேலாண்மையை ஒப்படைத்தார். அவரின் தலைமையில் நாளிதழ் புதுப்பொலிவு பெற்றது. சி. ஆர். சீனிவாசனை வணிக மேலாளராகவும் பாரதியாரை 1920-இல் மீண்டும் கொணர்ந்து ஆசிரியராகவும் அரசியல் தளத்தில் ஒரு சிறப்பு இலக்கிய நாளிதழாக மாற்றினார்.

1962-இல் சீனிவாசனின் மறைவிற்குப் பிறகு இந்த நாளிதழும் புது தலைமுறை நாளிதழ்களான தினத்தந்தி போன்றவற்றுடன் போட்டியிட முடியாது 1970களில் மூடப்பட்டது.

இருபதாம் நூற்றாண்டின் தமிழ் இலக்கிய வளர்ச்சியில் சுதேசமித்திரனின் பங்கு சிறப்பானது. அனுபவமிக்க க. நா. சுப்பிரமணியம், மு.வரதராசனார் மற்றும் எஸ். டி. எஸ். யோகி என்று பலரின் ஆக்கங்களை ஏந்தி வந்திருக்கிறது. கதை, கட்டுரை, கவிதைகளை வெளியிடுவதற்காக வார இதழ் ஒன்றை 1929-இல் ஆரம்பித்தது. இன்று வரை மிகச் சிறந்த நாவலாக அனைவராலும் அங்கீகரிக்கப்பட்ட தி. ஜானகிராமன் எழுதிய *[[மோகமுள்]]* சுதேசமித்திரன் வார இதழில் தான் தொடராக வெளிவந்தது. மு. கருணாநிதி எழுதிய *பரப்பிரம்மம்*, க.நா.சு. எழுதிய *படித்திருக்கிறீர்களா* போன்ற மிகச் சிறந்த கட்டுரைத் தொடர்கள் இந்த இதழில் தான் வெளிவந்தன. சுப்பிரமணிய பாரதியார், அறிஞர் வ.ரா, சுத்தானந்த பாரதியார், முனைவர் மு.வ. ஆகியோரின் கட்டுரைகள் குறிப்பிடத்தக்கவை.

## மேற்கோள்கள்

## வெளியிணைப்புகள்
*சுதேசமித்திரன் இதழ் தொகுப்பு - வல்லிகண்ணன் - புத்தக பார்வை
*போத்திரெட்டி *பாரதியார் சுதேசமித்திரன் கட்டுரைகள் மீளாய்வு*, New Century Book House (Chennai) 2006 
* பாரதி விலகியது ஏன் ?

பகுப்பு:தமிழ் இதழ்கள்
பகுப்பு:தமிழக நாளிதழ்கள்
பகுப்பு:தமிழ் நாளிதழ்கள்
தெற்குத் தீவு

**தெற்குத் தீவு** (*South Island*, மாவோரி: *Te Wai Pounamu*) என்பது நியூசிலாந்தின் இரண்டு பெரும் தீவுகளில் ஒன்றாகும். மற்றையது வடக்குத் தீவு.

தெற்குத் தீவு பொதுவாக "பெருந்தரை" (*The Mainland*) என அழைக்கப்படுகிறது. வடக்குத் தீவைவிட இத்தீவு பரப்பளவில் சிறிது அதிகம், அத்துடன் நியூசிலாந்தின் மொத்த 4 மில்லியன் மக்களில் காற்பகுதி மக்களே இங்கு வசிக்கின்றர்கள்.

## வெளி இணைப்புகள்
* South Island Road Map

## குறிப்புகள்

பகுப்பு:நியூசிலாந்தின் தீவுகள்
பாலா சுவாமிநாதன்

thumb|right|200px|முனைவர் பாலா சுவாமிநாதன்
**பாலா சுவாமிநாதன்** தமிழ்க்கணிமையில் முன்னோடியான ஆக்கங்கள் தந்த ஆய்வாளர். இவர் *மதுரை* என்னும் மென்பொருளை பிப்ரவரி 1993 இல் உருவாக்கினார். இதன் உதவியால் ஆங்கிலத்தில் தட்டச்சு செய்து எழுதினால் அதனைத் தமிழில் கணித்திரையில் காண முடிந்தது. வலையிலும் பகிர்ந்து கொள்ள இயன்றது. இதன் பின்னர் சில நாட்களிலேயே *மதுரை* என்னும் மென்பொருள் வழி *லேட்டெக்* (LaTex) என்னும் வடிவுக்கும் மாற்றவும் வழி கண்டு பிடித்தார். இவருடைய அண்ணன் *ஞானசேகர் சுவாமிநாதன்* என்பவருடன் சேர்ந்து அக்டோபர் 1993 இல் *லிப்'தமிழ்* (LibTamil) என்னும் கிராபிக் தமிழ் வாசிப்பானை (Graphic Tamil Reader for X windows) உருவாக்கி யூனிக்ஃசு (Unix) இயக்குத்தளத்தில் இயங்குமாறு செய்தார் . இவை தமிழ்க் கணிமைத் துறையில் முன்னோடியான வளர்ச்சிகள். யூசுநெட் (Usenet) வழி நடக்கும் *குமுகம்.பண்பாடு.தமிழ்* எனப் பொருள்படும் *soc.culture.tamil* போன்ற வலைக் குழுமங்களில் இவை சிலகாலம் பயன்பாட்டில் இருந்தன.

## பிறப்பு, இளமைக்கால வாழ்க்கை
பாலா சுவாமிநாதன் 1968 இல் தமிழ்நாட்டில், மதுரையில் பிறந்தார். இவருடைய தந்தையார் ஏழ்மையான குடும்பத்தில் பிறந்தாலும், அவரது கடின உழைப்பால் தேனி மாவட்டத்திலுள்ள ஆண்டிபட்டிக்கு அருகில் உள்ள தனது சிற்றூரான தி.சுப்புலாபுரத்திலிருந்து வநது முதல் அலோபதி முறை மருத்துவர் ஆனவர். இதனால் இவர் வீட்டில் படிப்பிற்கு மிகுந்த முதன்மை தந்து வளர்க்கப்பட்டார். இவருக்கு அண்ணன், அக்கா, தம்பி என மூவர் உடன் பிறந்தவர்கள் உள்ளனர்.

## கல்வி, பணி
1985 ஆம் ஆண்டு திருச்சியில் உள்ள *மண்டலப் பொறியியல் கல்லூரியில்* (REC) கணினியியல் துறையில் படித்துத் தேர்ந்தார். அங்கிருந்த நான்கு ஆண்டுகளும் ஒவ்வொரு ஆண்டும் பல்கலைக்கழகத்தில் முதல் மாணவனாக தேர்ச்சிபெற்று தங்கப் பதக்கங்கள் வென்றார். பட்டம் பெற்ற பின்னர் இந்தியவிலேயே நடுவண் அரசு நிறுவிய மேன்மை-கணிணி-வளர்ச்சி மையத்தில் (Center for Development of Advanced Computing C-DAC) பணிக்குச் சேர்ந்து மொழிக் கோர்வையில் (language compilers) பங்காற்றினார்.
அதன் பின்னர் அமெரிக்காவுக்கு மேற்படிப்பை மேற்கொள்ள சென்றார். அங்கே 1990 முதல் 1995 வரை மிசௌரி மாநிலத்தில் செயிண்ட் லூயிசு மாநகரில் உள்ள வாசிங்டன் பல்கலைக்கழகத்தில் பயின்று கணினியியலில் முனைவர் பட்டம் பெற்றார்.

## ஈடுபாடு
இவருக்கு தமிழ் மீதும் தமிழர்கள் மீதும் மிகுந்த ஈடுபாடு உண்டு. வட அமெரிக்காவில் பல தமிழ் மன்றங்களில் ஆர்வத்துடன் ஈடுபடுகின்றார்.  தமிழர்கள் தங்கள் குழந்தைகளுக்குத் தமிழில் நல்ல பெயர்சூட்ட வேண்டும் என்று எண்ணி, குழந்தைகளுக்கான பெயர்ப்பட்டியல் ஒன்றை முன்னதாக வெளியிட்டவர். இது தற்பொழுது பேரசிரியர் சித்தார்த் அவர்களின் இணையத்தளத்தில் நிரந்தரமாக சேமிக்கப்பட்டுள்ளது.

தற்பொழுது இவர் தம் மனைவி மக்களோடு  நியூயார்க்கின் லோங் தீவில் வசித்து வருகின்றார்.

## அடிக்குறிப்புகளும் மேற்கோள்களும்


பகுப்பு:1968 பிறப்புகள்
பகுப்பு:தமிழ்க் கணிமையாளர்கள்
பகுப்பு:தமிழ் மக்கள்
உருவாக்கு, படி, இற்றைப்படுத்து, நீக்கு

**உருவாக்கு, படி, இன்றைப்படுத்து, நீக்கு** (Create, read, update and delete) என்பது ஒருவர் ஒரு மென்பொருளோடு ஊடாடும் போது பெரிதும் பயன்படுத்தும் நான்கு செயற்கூறுகள். இவை நிலைபேறு தரவுச் சேமிப்புக்கு (persistant data storage) தேவையானவை ஆகும். குறிப்பாக பயனர் இடைமுக வடிவமைப்பில் இந்த நான்கு தேவைகளையும் உணர்ந்து வடிவமைத்தல் அவசியமாகிறது.

## மேற்கோள்கள்

பகுப்பு:நிரலாக்கம்
பகுப்பு:தரவுத்தளங்கள்
வெட்டு, நகலெடு, ஒட்டு

** வெட்டி, நகலெடு, ஒட்டு** (cut,copy,paste) என்பது தரவுகளை, கோப்புக்களை, அல்லது இதர கணினி பொருட்களை ஒரு இடத்தில் இருந்து இன்னுமொரு இடத்துக்கு மாற்றும் தொகுத்தல் வழிமுறை ஆகும். இது ஒரு அடிப்படை பயனர் இடைமுகக் கூறு. பொதுவாக ஒரு பயனர் தமது சுட்டி மூலம் ஒரு பகுதியை தேர்தெடுத்து, அதை நகலெடுத்து, அல்லது வெட்டி ஒட்டுவர். 

பகுப்பு:கணினியியல்
கழுவு கிண்ணம்

**கழுவு கிண்ணம்** (Wash basin) என்பது, முகம், கை போன்றவற்றையும், பிற சிறிய பொருட்களையும் கழுவுவதற்காக கிண்ணத்தின் வடிவில் அமைந்த ஒன்றாகும். கழிப்பறைகள், சாப்பாட்டறைகள் போன்ற இடங்களில் இவை பொருத்தப்படுகின்றன. கழுவு கிண்ணங்களில் நீர்வாய்கள் பொருத்தப்பட்டிருப்பது வழக்கம். நீர்வாய்கள் பொருத்தப்பட்ட கிண்ணங்களில் குறைந்தது ஒரு குழாயாவது பொருத்தப்படும். இதில் அறை வெப்பநிலையில் உள்ள நீர் வழங்கப்படும். சுடுநீர் வசதிகள் உள்ள இடங்களில் சூடானதும், குளிர்ந்ததுமான நீரை வழங்குவதற்காக இரண்டு நீர்வாய்கள் அல்லது கலப்பானுடன் கூடிய ஒரு நீர்வாயோ இருக்கும். 

கழுவும்போது வெளியேறும் கழிவுநீரை அகற்றுவதற்கான துளை கிண்ணத்தின் அடிப்பகுதியில் அமைந்திருக்கும். இத்துளைகளுடன் பொருத்தப்பட்ட குழாய்கள் மூலம் கழிவுநீர் வெளியேற்றப்படுகின்றது. இக் குழாய்கள் இணைக்கப்படும் கழிவு நீர்த் தொகுதிகளில் இருந்து தீமை விளைவிக்கக்கூடிய வளிமங்கள் அல்லது, கூடா நாற்றம் கொண்ட வளிமங்கள் திரும்பவும் கழுவுகிண்ணத்தின் துளையூடாக உள்ளே வராமல் இருப்பதற்காக கிண்ணத்தின் கழிவகற்றும் துளைக்கும், கழிவகற்று குழாய்க்கும் இடையில் நீரடைப்பான் (trap) என்னும் ஓர் அமைப்பும் பொருத்தப்படுவது வழக்கம். ஏதோவொரு காரணத்தால் கழிவுநீர்க் குழாயில் அடைப்பு ஏற்படும்போது நீர் கிண்ணத்துள் நிரம்பி அறைகளுக்குள் வழியாமல் இருப்பதற்காகக் கிண்ணத்தின் உள் விளிம்பிற்குச் சற்றுக் கீழே வழிவுநீரை வெளியேற்றும் துளை இருக்கும்.

## செய்பொருட்கள்

கழுவு கிண்ணங்கள் பல வகையான செய்பொருட்களால் ஆக்கப்படுகின்றன. தற்காலத்தில் இவை பெரும்பாலும் வெண்களி (ceramic), துருப்பிடியா உருக்கு, பிளாஸ்டிக்கு போன்றவற்றினால் ஆக்கப்படுகின்றன. இவை தவிர, சலவைக்கல், காங்கிறீட்டு, தெராசோ, மரம், கல், செப்பு, கண்ணாடி போன்ற பொருட்களும் கழுவுகிண்ணங்கள் செய்வதற்குப் பயன்படுவது உண்டு.  

## வடிவமைப்பு
கழுவு கிண்ணங்கள் அவை பயன்படும் சூழல், செயற்பாட்டுத் தேவைகள், உள்ளக அழகூட்டற் தேவைகள் என்பவற்றுக்கு இணங்கப் பல வடிவமைப்புக்களில் செய்யப்படுகின்றன. நிலத்தில் பொருத்தப்படும் வகையில் காலோடு கூடிய கிண்ணங்களும், சுவரில் பொருத்தத்தக்க கிண்ணங்களும் உள்ளன. பிற மேற்பரப்புக்களின் மேல் வத்துப் பொருத்தும்படியான விளிம்புகளுடன் கூடிய கிண்ணங்களும், அத்தகைய மேற்பரப்புகளுக்கு அடியில் பொருத்தக்கூடிய விளிம்பற்ற கிண்ணங்களும் விற்பனைக்கு உள்ளன. வேலைப்பரப்புகளுடன் சேர்த்து ஒரே செய்பொருளினால் ஆக்கப்படும் கிண்ணங்களும் உள்ளன. தற்காலத்தில் முற்றிலுமாகவே வேலை மேற்பரப்பின் மேல் பொருத்தப்படும் கிண்ணங்களும் வடிவமைக்கப்பட்டுள்ளன.

முன்னர் கூறியபடி பயன்படவுள்ள நீர்வாய்களின் எண்ணிக்கைக்கு ஏற்ப, கிண்ணங்கள் அவற்றைப் பொருத்துவதற்காக அமைந்த ஒன்று, இரண்டு அல்லது மூன்று துளைகளுடன் செய்யப்படுகின்றன. சில கிண்ணங்களில் சவர்க்காரம் வைப்பதற்கான இடமும் கிண்ணத்திலேயே அமையும்படியும் வடிவமைக்கப்படுவது உண்டு. 

இவற்றைவிடப் பல்வேறு நிறங்களிலும், வடிவங்களிலும் கழுவுகிண்ணங்கள் வடிவமைக்கப்பட்டு விற்பனை செய்யப்படுகின்றன. புதிய பிளாஸ்டிக்குச் செய்பொருட்களின் வருகையினால் ஒளிபொருந்திய பல நிறங்களில் கழுவு கிண்ணங்களை உருவாக்குவது இயலுமானதாகி உள்ளது. அத்துடன் கழிப்பறைகளில் பொருத்தப்படுகின்ற பிற பொருத்து பொருட்களுடன் பொருத்தமாக அமையும் பொருட்டு கழுவு கிண்ணங்களும் அவற்றுடன் சேர்த்து ஒரே தொகுதியாக அமையும்படி வடிவமைக்கப்படுவதும் உண்டு.

பகுப்பு: கழுவறைப் பொருத்து பொருட்கள்
இழுத்து விடு

**இழுத்து விடு** என்பது ஒரு அடிப்படை பயனர் இடைமுகச் செயற்பாடு. மெய்நிகர்ப் பொருட்களை (virtual object) சுட்டி, இழுத்து இன்னுமொரு இடத்துக்கோ, அல்லது இன்னுமொரு பொருளுக்கோ எடுத்துச் என்று விடலாம். ஒரு கோப்பை நகர்த்துவது, ஒரு வலைத்தளத்தில் உள்ள பெட்டிகளை இழுத்து நகர்த்தி ஒழுங்கமைப்பு, படத்தை நகர்த்துவது போன்றவை இழுத்து விடுதலுக்கு எடுத்துக்காட்டுக்கள் ஆகும்.

## மேற்கோள்கள்

பகுப்பு:கணினியியல்
நீரடைப்பான்

thumb|250px|கழுவு கிண்ணமொன்றின் கீழமைந்த நீரடைப்பான். உறிஞ்சல் நிகழக்கூடிய வாய்ப்பு குறித்துக் காட்டப்பட்டுள்ளது

குழாய் பொருத்துதலில், **நீரடைப்பான்** (trap) என்பது, கழுவு கிண்ணம், கழிப்பறைக் கிண்ணம், குளியல் தொட்டி போன்றவற்றுக்கும் கழிவுநீர்க் குழாய்களுக்கும் இடையில் பொருத்தப்படும் ஒன்றாகும். இது கழிவகற்றும் தொகுதிகளில் உருவாகும் கூடா வளிமங்கள் கழிவுக் குளாய்களினூடாகக் கட்டிடங்களுக்குள் வருவதைத் தடுக்கிறது. 

## நீரடைப்பானின் வடிவங்கள்
இது பொதுவாக "S", "U" அல்லது "J" வடிவில் வளைக்கப்பட்ட ஒரு குழாய் வடிவில் இருக்கும். "S" நீரடைப்பான் 1775 ஆம் ஆண்டில் அலெக்சாண்டர் கம்மிங்சு என்பவரால் கண்டுபிடிக்கப்பட்டது. பின்னர் 1880 ஆம் ஆண்டில் தாமசு கிரேப்பர் என்பவர் "U" நீரடைப்பானைக் கண்டுபிடித்தார். பொதுவாக "U" நீரடைப்பான் "S" நீரடைப்பானைப்போல் அடைத்துக்கொள்ளாது. இதனால் முன்னையதற்குத் தேவைப்பட்டது போல் "U" நீரடைப்பானுக்கு நீர்வழிவுவழி தேவைப்படுவதில்லை. 

## அடைப்பு ஏற்படுத்துவதைத் தடுப்பதற்கு
இவற்றின் வடிவ அமைப்பினால், இவை பயன்படுத்தப்பட்ட பின்னர் ஓரளவு நீரை வடியவிடாமல் பிடித்து வைத்துக் கொள்கின்றன. இந்த நீர் குழாய் வழியை மூடி இருப்பதனால், கழிவுத் தொகுதியிலிருந்து வளிமங்கள் குளாயினூடாக வருவது தடுக்கப்படுகிறது. அத்துடன் கழிவுநீர்த் துளைகளினூடாக விழுந்து விடக்கூடிய சிறிய பாரமான பொருட்கள் (மோதிரம் போன்றவை), தலைமுடி, மணல் போன்ற பொருட்கள் கழிவு நீர்த் தொகுதிக்குள் செல்லாமல் நீரடைப்பானின் அடிப்பகுதிக்குள் தங்கி விடுகின்றன. இவ்வாறு விழுந்துவிடும் பெறுமதியான பொருட்களை எடுப்பதற்கும், முக்கியமாக விழும் பிற பொருட்கள் சேர்ந்து நாளடைவில் குழாய்களில் அடைப்பு ஏற்படுத்துவதைத் தடுப்பதற்கும், நீரடைப்பான்களின் அடிப்பாகத்தில் திறக்கக்கூடிய ஒரு துளை இருக்கும். இதைத் திறந்து நீரடைப்பானுள் அடைந்து கிடக்கும் பொருள்களை அகற்றி அதனைத் துப்புரவு செய்யலாம். 

பகுப்பு:குழாய் பொருத்துதல்
பனஞ்சாராயம்

**பனஞ்சாராயம்** பனை கள்ளிலிருந்து உற்பத்தி செய்யப்படும் மதுபானம். பனங்கள்ளினை வெப்பமாக்கும் போது அதிலிருந்து ஆவியாகும் மதுவே பனஞ்சாராயமாகும். பனஞ்சாராய உற்பத்தி பிறநாடுகளில் அறியப்படாத போதும் இலங்கைத் தீவின் யாழ்ப்பாண மாவட்டத்தில் தொழிற்சாலைகள் அமைக்கப்பட்டு மேற்கொள்ளப்படுகிறது.

## மேற்கோள்கள்
 

பகுப்பு:பானங்கள்
பகுப்பு:பனையிலிருந்து பெறப்படும் உணவுகள்
சிறுநீரேந்தி

thumb|220px|right|கிண்ணவகைச் சிறுநீரேந்தி.
220px|thumb|இடையில் மறைப்பு இல்லாமல் கிண்ணவகைச் சிறுநீரேந்திகள் வரிசையாகப் பொருத்தப்பட்டுள்ளன. நீரடிப்புக்காக உணர்கருவிகள் பொருத்தப்பட்டுள்ளன.
**சிறுநீரேந்தி** (urinal) என்பது சிறுநீர் கழிப்பதற்காக சிறப்பாக உருவாக்கப்பட்டது ஆகும். இது பொதுவாக ஆண்களாலேயே பயன்படுத்தப்படுகிறது. இதனால் இதை ஆண்களுக்கான பொதுக் கழிப்பறைகளிலேயே காண முடியும். சிறுநீரேந்திகளில் இரு வகைகள் உள்ளன. ஒன்று சுவர் வகை, மற்றது கிண்ண வகை. இரண்டுமே கழிவுநீர் அகற்றும் வசதிகளையும், தன்னியக்கமான அல்லது மனிதரால் இயக்கப்படும் நீரடிப்பு (flushing) வசதிகளையும் கொண்டன. 

கிண்ணவகைச் சிறுநீரேந்திகள் தனித்தனியாகச் சுவரில் பொருத்தப்படுகின்றன. ஒரு நேரத்தில் ஒருவர் மட்டுமே பயன்படுத்த முடியும். பல தேவைப்படுமிடத்துச் சுவரில் வரிசையாகக் கிண்ணங்கள் பொருத்தப்படும். இவற்றுக்கு இடையே பெரும்பாலும் சிறிய மறைப்புக்கள் பொருத்தப்படுவது உண்டு. சுவர் வகைச் சிறுநீரேந்திகள் ஒன்றுக்கு மேற்பட்டவர்கள் பயன்படுத்தும்படி அமைந்தவை. இரண்டு வகைச் சிறுநீரேந்திகளுமே நின்ற நிலையில் பயன்படுத்துவதற்கு ஏதுவாக வடிவமைக்கப்பட்டவை. 

பெருமளவினர் பயன்படுத்தக்கூடிய இடங்களில் மனிதரால் இயக்கப்படும் நீரடிப்பு வசதி போதுமானதல்ல. இதனால், தன்னியக்கமான நீரடிப்பு வசதிகள் பொருத்தப்படுவது விரும்பப்படுகிறது. இதிலும் பொறிமுறையாக இயங்கும் சாதனங்களும், மின்னணுவியல் அடிப்படையில் இயங்கும் நீரடிப்பு வசதிகளும் உள்ளன. முதல் முறையில் ஒரு தொகுதி சிறுநீரேந்திகளுக்குப் பொதுவாக ஒரு சிறிய நீர்த்தாங்கி இருக்கும். ஒரு குறிப்பிட்ட வேகத்தில் இதற்குள் நீர் நிரம்பும்படி அமைக்கப்பட்டிருக்கும். நீர் குறிப்பிட்ட அளவுக்கு நிரம்பியதும், நீரிறக்கி முறையில் தன்னியக்கமாகவே சிறுநீரேந்திகள் நீரினால் அலசப்படும். இம்முறையில் சிறுநீரேந்திகள் பயன்படுத்தப்பட்டாலும் இல்லாவிட்டாலும், குறிப்பிட்ட நேர இடைவெளிகளில் நீரடிக்கப்படும். மின்னணு முறையில் ஒவ்வொரு சிறுநீரேந்திக்கும் மேல், மனிதருடைய மார்பளவு உயரத்தில் உணர்கருவி ஒன்று பொருத்தப்பட்டிருக்கும். ஒருவர் பயன்படுத்தியபின் வெளியேறியதும் அதை உணரும் கருவி சமிக்ஞை கொடுக்க, குறிப்பிட்ட சிறுநீரேந்திக்கு மட்டும் நீரடிப்பு நடைபெறும்.

பகுப்பு:கழிப்பறைச் சாதனங்கள்
வீரன் சுந்தரலிங்கம்

**வீரன் சுந்தரலிங்கனார்** (*Veeran Sundaralingam*, இறப்பு: 1799) என்பவர்  இந்தியாவில், தூத்துக்குடி மாவட்டத்தில் உள்ள பாஞ்சாலங்குறிச்சியை ஆட்சி செய்த, வீரபாண்டிய கட்டபொம்மன் கீழ் படைத்தலைவராகப் பணியாற்றி, ஆங்கிலேயருக்கு எதிரான போரில், இறந்த ஒரு இந்திய விடுதலைப் போராட்ட வீரர் ஆவார்.

தமிழ்நாடு அரசு இவர் பிறந்த ஊரில் இவருக்கு நினைவுச் சின்னமும், தோரண வாயிலும் அமைத்துள்ளது. மேலும், முதுகுளத்தூரில் இவருக்கு ஒரு சிலை வைக்கப்பட்டுள்ளது.

1997-இல், தமிழ்நாடு அரசு, இவரது நினைவாக ஒரு போக்குவரத்துக் கழகத்துக்குப் பெயர் சூட்டியது. இதற்கு எதிர்ப்பு தெரிவித்து பிற சாதியினர் சாதிக்கலவரங்களைத் தூண்டியதை அடுத்து, தமிழ்நாடு முழுக்க இருந்த  மாவட்டப் போக்குவரத்துக் கழகங்களுக்குப் பல்வேறு தலைவர்கள் நினைவாகச் சூட்டப்பட்டிருந்த பெயர்கள் அனைத்தும் நீக்கப்பட்டு, தமிழ்நாடு அரசுப் போக்குவரத்துக் கழகம் எனப் பொதுப்பெயரிடப்பட்டது.

## வரலாறு
வீரபாண்டிய கட்டபொம்மன் தூக்கிலிடப்பட்டு பல ஆண்டுகள் கழிந்து அவருடன் போரில் பங்கு பெற்றவர்களை பற்றி நாட்டுபுற பாடல்களும் கூத்துகளும் இயற்றப்பட்டன. வானமாமலை இப்பகுதியில் வழங்கப்பட்ட நாட்டு புற பாடல்களை தொகுத்துள்ளார். இதனின் ஊடாகவே இப்போரில் பங்கு பெற்ற சுந்தரலிங்கம், வெள்ளையன், கந்தன் பகடை, முத்தன் பகடை, கட்டன கருப்பணன் போன்றவர்களை அறிய முடிகிறது.

## தற்கொலைப் படை தாக்குதல்
1799 செப்டம்பர் 8 ஆம் தேதி சுந்தரலிங்கம் தனது முறைப்பெண்ணான வடிவுடன் ஆடுமேய்ப்பவர்களைப் போல வேடமணிந்து,  வெள்ளையர்களின் வெடிமருந்து கிடங்குப் பகுதிக்குப் போனார். தீப்பந்தத்தைக் கொளுத்தியபடி சுந்தரலிங்கமும், வடிவும் வெடிமருந்துக் கிடங்கிற்குள் பாய்ந்தார்கள். பலத்த வெடிச்சத்தத்துடன் கிடங்கு தீப்பிடித்து எரிந்தது. சுந்தரலிங்கமும், வடிவும் இந்திய சுதந்திரப் போரின் முதல் தற்கொலைப் படை தாக்குதல் தொடுத்தவர்களானார்கள். அவர்களது வீரமரணத்திற்கு அடுத்த நாள் நடைபெற்ற போரில் பாஞ்சாலங்குறிச்சி ஆங்கிலேயர் வசமானது.

## வெண்கலச் சிலை
சுந்தரலிங்கம் நினைவாக பிப்ரவரி 23, 2014 அன்று தூத்துக்குடி மாவட்டம், கோவில்பட்டி – எட்டயபுரம் சாலை சந்திப்பில் ஏழு அடி உயர வெண்கலச் சிலை ஒன்று அமைக்கப்பட்டு உள்ளது.

## மேற்கோள்கள்

## வெளி இணைப்புகள்
* http://www.tndipr.gov.in/memorials.aspx 
* கோவில்பட்டியில் சுதந்திர போராட்ட வீரர் சுந்தரலிங்கம் வெண்கல சிலை திறப்பு". தினத் தந்தி (பிப்ரவரி 24, 2014). பார்த்த நாள் பிப்ரவரி 26, 2014
* நாட்டுப்புற பாடல்கள் தொகுப்பு -வானமாமலை
* பாஞ்சலகுறிஞ்சி படைத்தளபதி சுந்தரலிங்க தேவேந்திரர்- தமிழவேள்
* கட்டபொம்மனின் படைத்தளபதி மாவீரன் சுந்தரலிங்கம்
* விக்கிமேப்பியாவில் கவர்னகிரி அமைவிடம்

பகுப்பு:தமிழ்நாட்டு இந்திய விடுதலைப் போராட்ட வீரர்கள்
பகுப்பு:1799 இறப்புகள்
பகுப்பு:தூத்துக்குடி மாவட்ட மக்கள்
பகுப்பு:18 ஆம் நூற்றாண்டில் இந்தியா
குளியல் தொட்டி

thumb|ஒரு குளியல் தொட்டி.
**குளியல் தொட்டி** என்பது, குளிப்பதற்குப் பயன்படும் ஒரு பொருத்துபொருள். இது தனியான குளியலறைகளிலோ அல்லது கழிப்பறையில் பிற பொருத்துபொருட்களுடன் சேர்ந்தோ இருக்கும். இத் தொட்டி தனியாக அல்லது பொழிப்பியுடன் (shower) இணைத்து அமைக்கப்படும். 

குளியல் தொட்டிகள், எனாமல் பூசப்பட்ட உருக்கு அல்லது வார்ப்பிரும்பு, கண்ணாடியிழைப் பிளாஸ்டிக்கு, பிளாஸ்டிக்கு மிக அரிதாக மரம் போன்ற பொருட்களால் செய்யப்படுகின்றன. வார்ப்பிரும்பினால் செய்யப்படும் தொட்டிகள் மீது எனாமல் பூசுவதற்கான முறையை இசுகாட்லாந்தில் பிறந்த அமெரிக்கரான டேவிட் டன்பார் பியூக் (David Dunbar Buick) என்பவர் கண்டுபிடித்தார்.

முற்காலத்தில் குளியல் தொட்டிகள் தனியான ஒரு தொட்டியாக மட்டுமே இருந்தன. ஆனால் இன்றைய குளியல் தொட்டிகளில் கழிவுநீரை அகற்றுவதற்கான குழாய் பொருத்தும் வசதி, வழிவு நீரை அகற்றுவதற்கான வசதி, குளிர்நீர், சுடுநீர் என்பவற்றை வழங்குவதற்கான நீர்வாய்கள் பொருத்தும் வசதி என்பவற்றைக் கொண்டு அமைகின்றன. அண்மைக் காலம் வரை குளியல் தொட்டிகள் ஏறத்தாழச் செவ்வக வடிவிலேயே அமைக்கப்பட்டன. தற்போது குளியல் தொட்டிகள் "அக்கிரிலிக்" என்னும் பிளாஸ்டிக்கு வகைப் பொருட்களில் செய்யப்படுகின்றன. "அக்கிரிலிக்" சூடாக்கு உருவமைப்பதற்கு உகந்தது என்பதால் இன்றைய குளியல் தொட்டிகள் பல்வேறு வடிவங்களிலும் செய்யப்படுகின்றன. முன்னர் குளியல் தொட்டிகள் பெரும்பாலும் வெள்ளை நிறத்திலேயே செய்யப்பட்டன. எனினும் இன்று குளியலறை அல்லது கழுவறைகளின் ஒட்டுமொத்தமான வடிவமைப்புத் தேவைகளுக்கு ஏற்பப் பல்வேறு நிறங்களிலும் குளியல் தொட்டிகள் உற்பத்தியாகின்றன. 

குளியல் தொட்டிகளில் இரண்டு வகைப் பாணிகள் உள்ளன:

* மேல்நாட்டு வகை: இதில் குளிப்பவர் உடம்பைப் படுத்த நிலையில் வைத்துக் குளிப்பார். இதனால் இவ்வகைக் குளியல் தொட்டிகள் ஆழம் குறைந்தவையாகவும் நீளமானவையாகவும் இருக்கின்றன.
* கீழ் நாட்டு வகை: சப்பான் போன்ற நாடுகளில் பயன்படும் இவ்வகைக் குளியல் தொட்டியில் குளிப்பவர் இருந்த நிலையில் குளிப்பார். இதனால், தொட்டி ஆழமானதாகவும் நீளம் குறைந்ததாகவும் இருக்கும். 

## இவற்றையும் பார்க்கவும்
* கழுவறைப் பொருத்து பொருட்கள்
* கழுவறைத் துணைப்பொருட்கள்

பகுப்பு:கழுவறைப் பொருத்து பொருட்கள்
விசைத்தறி

[thumb|[விசைத்தறி ஒன்று இயக்கப்படுகிறது.]]
**விசைத்தறி** செலுத்தற்றண்டு மூலம் இயங்கும் ஓர் மின் நெசவுக் கருவியாகும். இக் கருவியை 1784ஆம் ஆண்டு எட்மண்டு கார்டுரய்ட் என்பவர் வடிவமைத்தார். பின்னர் 47 வருடங்களுக்கு பிறகு கென்வொர்த்து மற்றும் புல்லாக்கு என்பவர்கள் இதை மேம்படுத்தி தானியங்கி நெசவுதறியாக மாற்றினார்கள். விசைத்தறி தொழில் தமிழ்நாட்டின் ஒர் முக்கியத் தொழில் ஆகும், குறிப்பாக நாமக்கல், சேலம் மற்றும் ஈரோடு மாவட்டங்களில் பல லட்சக்கணக்கான விசைத்தறிகள் இயங்குகின்றன.

பகுப்பு:நெசவு
பகுப்பு:கருவிகள்
பகுப்பு:குறுங்கட்டுரைகள்
கலி யுகம்

இந்து தொன்மவியலில், **கலி யுகம்** அல்லது **கலி ஆண்டு** (*Kali Yuga*) ஒரு யுக சுழற்சியில் நான்கு யுகங்களில் (உலக யுகங்கள்) நான்காவதும், குறுகியதும், மோசமானதும் ஆகும். இது *[[துவாபர யுகம்|துவாபர யுகத்திற்கு]]* அடுத்ததும், அடுத்த சுழற்சியின் *[[கிருத யுகம்|கிருத (சத்ய) யுகத்திற்கு]]* முந்தியதும் ஆகும். மோதல்களும் பாவங்களும் நிறைந்த தற்போதைய யுகம் என்றும் இது நம்பப்படுகிறது.

புராணங்களின்படி, கிருட்டினணின் இறப்பு துவாபர யுகத்தின் முடிவையும் கலியுகத்தின் தொடக்கத்தையும் குறிக்கிறது, இது கிமு 17/18 பெப்பிரவரி 3102 தேதியிடப்பட்டது. 432,000 ஆண்டுகள் (1,200 தெய்வீக ஆண்டுகள்) நீடிக்கக்கூடிய கலியுகம்  ஆண்டுகளுக்கு முன்பு தொடங்கியது, பொஊ -இல்  ஆண்டுகள் மீதமுள்ளது. கலியுகம் பொஊ 428,899 இல் முடிவடையும்.

இன்றைய கலி யுகத்தின் முடிவில், நற்பண்புகள் மிக மோசமாக இருக்கும் போது, கல்கியால் நிகழும் என்று முன்னறிவிக்கப்பட்ட அடுத்த சுழற்சியில் புதிய கிருத (சத்திய) யுகம் தொடங்கும்.

## நான்கு யுகங்கள்
இந்நான்கு யுகங்களின் காலவரையாக கூறப்படுபவை:
* கிருதயுகம் - 17 லட்சத்து 28 ஆயிரம் ஆண்டுகள்
* திரேதாயுகம் - 12 லட்சத்து 96 ஆயிரம் ஆண்டுகள்
* துவாபரயுகம் - 8 லட்சத்து 64 ஆயிரம் ஆண்டுகள்
* கலியுகம் - 4 லட்சத்து 32 ஆயிரம் ஆண்டுகள்.

தற்போது கலியுகம் நடப்பதாக நம்பப்படுகிறது. கலியுகம் முடிந்ததும் மீண்டும் கிருதயுகம் ஆரம்பிக்கும், அடுத்து திரேதாயுகம், துவாபரயுகம், மீண்டும் கலியுகம் என இவ்வாறு மீண்டும் மீண்டும் வந்துகொண்டேயிருக்கும்.

கலியுகம் என்று ஆரம்பித்தது என உறுதியிட்டு கூற இயலவில்லை. கண்ணன் இறந்தநாளில் கலியுகம் துவங்கியதாக சிரீமண் மகாபாகவதம் முதல் °கந்தம்: அத்தியாயம் - 15, சுலோகம் - 36 கூறுகிறது. பொ.ஊ.மு. 3102 பிப்ரவரி 18 ஆம் நாள் வெள்ளிக்கிழமை கலியுகம் தோன்றியதாக பொ.ஊ. 476இல் பிறந்த ஆரியப்பட்டர் என்கிற வானியலார் குறிப்பிடுகிறார். கலியுகம் பொ.ஊ.மு. 2449 ஆம் ஆண்டில்தான் தொடங்குகிறது என்கிறார் வராகமிகிரர் என்னும் மற்றொரு வானியலார். சிரீயுக்தேசுவர் என்பவர் இந்த 4,32,000 ஆண்டுகள் கணக்கையே தவறானதாக கூறுகிறார். அவரது கூற்றுப்படி கலியுகத்திற்கு 2400 ஆண்டுகள் (1200 ஆண்டுகள் இறங்குமுகம், 1200 ஆண்டுகள் ஏறுமுகம்); தவிர தற்போது நடப்பது துவாபர யுகம்.

## கலியுக இயல்புகள்

கலியுகத்தில் இவ்வாறெல்லாம் நடக்கும் எனக் கூறப்படுபவை:
* அரசர்கள் செங்கோல் தாழும்.கொடுங்கோல் ஏற்றமுறும். வரிகள் அதிகமாகும். அரசுகள் இறை நம்பிக்கை மற்றும் வழிபாடுகளை பாதுகாக்க மாட்டார்கள். அரசே மக்களை துன்புறுத்தும். மக்கள் உணவுக்காக வேறு நாடுகளுக்கு இடம் பெயர்வர். 
* மக்கள் மனப்பான்மை: பொறாமை அதிகமாகும்;ஒருவருக்கொருவர் வெறுப்பு வளரும். கொலைகள் எந்தவொரு குற்றவுணர்ச்சியையும் ஏற்படுத்தாது.காமம் மற்றும் பாலின ஒழுக்கமின்மை சமூகத்தில் ஏற்கப்படும்.
* ஆசிரியர்களுக்கு மதிப்பு கிடைக்காது.அவர்களுக்கு மாணவர்களால் ஆபத்து உண்டாகும்.
* திருமணம் அவரவர் விருப்பப்படி தான் நடக்குமே தவிர பெரியவர்கள் சம்மதத்தின் பேரில் அல்ல.

கலியுகத்தின் முடிவில் கல்கி அவதாரம் நிகழும். வெள்ளை குதிரையில் வந்து கலியுக நிகழ்வுகளுக்குக் காரணமான "கலி"யுடன் போரிட்டு தீயசக்திகளை அழிப்பார். அதன் முடிவில் உண்மை வெல்கின்ற சத்திய யுகம் (கிருத யுகம்) பிறக்கும்.

## இவற்றையும் பார்க்க
* யுகம்
* கல்பகாலம்

## குறிப்புகள்

## மேற்கோள்கள்

## வெளியிணைப்புகள்
* *Astrology of the Seers*, Lotus Press, Twin Lakes, Wisconsin 
* கலியுகம் எனப்படுவது யாதெனில்
* மஹாபாரதத்திலிருந்து என்ன கற்கலாம்?
* மழலைகள் தளத்திலிருந்து
* தமிழில் முழு மஹாபாரதம்

பகுப்பு:இந்தியக் காலக் கணிப்பு முறைகள்
பகுப்பு:இந்துக் காலக் கணிப்பு முறை
பகுப்பு:இந்து தொன்மவியல்
கீரிமலை

**கீரிமலை** (*Keerimalai*) இலங்கைத் தீவின் யாழ்ப்பாண மாவட்டத்தில்  குன்றும் நன்னீரூற்றும் கொண்ட ஒரு புண்ணிய தலமாகும். இங்கு வரலாற்றுப் புகழ் வாய்ந்த நகுலேச்சரம் சிவாலயம், கனிம நீரூற்று ஆகியன அமைந்துள்ளன.

## அமைவிடம்
கீரிமலை யாழ்ப்பாண நகரில் இருந்து கிட்டத்தட்ட 25 கி.மீ. வடக்கேயும், காங்கேசன்துறை தொடருந்து நிலையத்தில் இருந்து 2 மைல் மேற்கேயும், பலாலி விமான நிலையத்தில் இருந்து 6 மைல் மேற்கேயும் அமைந்துள்ளது.

கீரிமலையின் வடக்கே பாக்குநீரிணைக் கடல் உள்ளது. கிழக்கே மாவிட்டபுரம், தெற்கே கருகம்பனை, மேற்கே இளவாலை ஆகியன இதன் எல்லைக் கிராமங்களாகும். கீரிமலையின் நில மட்டம் இதன் அயல் கிராமங்களை விட சிறிது உயர்ந்துள்ளது. கடற்கரை முருகைக்கல் பூச்சிகளினால் உண்டாகும் கற்பாறைகளினால் அமைந்துள்ளது.

## பெயர்க் காரணம்

இங்குள்ள நன்னீரூற்றில் (தீர்த்தத்தில்) கீரிமுகம் கொண்ட ஒரு முனிவர் தீர்த்தமாடி இங்குள்ள குன்றில் தவமிருந்து கீரிமுகம் மாறப் பெற்றார். இதனால் இத்தலம் கீரிமலை என அழைக்கப்பட்டு வருகிறது என்பது கர்ண பரம்பரைக் கதையாகும். கிபி 8-ஆம் நூற்றாண்டில் குதிரை முகத்தைக் கொண்ட மாருதப்புரவீகவல்லி என்னும் சோழ இளவரசி இங்கு தீர்த்தமாடித் தனக்கிருந்த குதிரை முகம் மாறப் பெற்றாள் என்றும் வரலாறு கூறுகின்றது.

## இங்குள்ள கோயில்கள்
நகுலேசுவரமே கீரிமலையில் உள்ள முக்கிய சிவாலயம் ஆகும். இதனை விட வேறும் பல கோயில்கள் உள்ளன:
* தீர்த்தக்கரைப் பிள்ளையார் கோயில்
* முத்துமாரியம்மன் கோயில்
* குழந்தைவேற்சுவாமி சமாதிச் சிவாலயம்
* சுப்பிரமணியர் ஆலயம்
* காசி விஸ்வநாதர் கோயில்
* ஸ்ரீமத் நாராயணசுவாமி தேவஸ்தானம் (கிருஷ்ணர் கோயில்)
* கூவில் அண்ணமகேஸ்வரர் ஆலயம்

## மடங்கள்
இங்குள்ள ஆலயங்களைத் தரிசிக்க வருவோர்க்கும், நோயாளிகள், பிதிர்க்கடன் ஆற்ற வருவோர் ஆகியோருக்காக பல மடங்கள் இங்கு அமைக்கப்பட்டுள்ளன. அவையாவன:
*சிறாப்பர் மடம்
*வைத்திலிங்கம் மடம்
*கிருஷ்ணபிள்ளை மடம்
*பிள்ளையார்கோயில் மடம்
*நாராயணபூடர் புண்ணிய தரும மடம்
*துறவிகளாச்சிரமம்

## மேற்கோள்கள்

பகுப்பு:யாழ்ப்பாண மாவட்டத்திலுள்ள ஊர்களும், நகரங்களும்
விடுதலை (பக்கவழி நெறிப்படுத்தல்)

பொதுவாக **[[அரசியல் விடுதலை|விடுதலை]]** (*political freedom*) என்பது ஒரு நாடு அல்லது இனம் பிறரின் கட்டுப்பாட்டிலிருந்து தன்னாட்சி அடைவதைக் குறிக்கும்.

விக்கிப்பீடியா கட்டுரைகளில் **விடுதலை** (*freedom*) என்பது பின்வருவனவற்றுள் ஒன்றாக இருக்கலாம்:

## மெய்யியல்
* தன்விருப்புக் கொள்கை
* உரிமை
* அரசியல் விடுதலை
* கூடல் சுதந்திரம்
* குழுமச் சுதந்திரம்
* கருத்து வெளிப்பாட்டுச் சுதந்திரம்

### தனிநபர் பெயர்கள்
* விடுதலை விரும்பி

### ஊடகங்கள்
* விடுதலை (இதழ்)

### சுற்றுலா இடங்கள்
* விடுதலைச் சிலை

### இயக்கங்கள்/அமைப்புகள்
* விடுதலைச் சிறுத்தைகள்
* விடுதலை சிறுத்தைகள் கட்சி
* விடுதலைக் கட்டுநர் (இரகசிய சமூகம்)

### கலை/நாடகம்/திரைப்படங்கள்
# விடுதலை (1954  திரைப்படம்)
# விடுதலை (1986 திரைப்படம்)
# விடுதலை பகுதி 1 (2023இல் வந்த திரைப்படம்)
# விடுதலை பகுதி 2 (2024இல் வந்த திரைப்படம்)
# விடுதலை (கூத்து)

__NOTOC__
விடுதலை விரும்பி

**விடுதலை விரும்பி** திராவிட முன்னேற்றக் கழக தலைமைக் கழகச் செய்தித் தொடர்பாளர் மற்றும் முன்னாள் மாநிலங்களவை உறுப்பினர் ஆவார். சங்கரன் பிள்ளை மற்றும் காந்திமதி தம்பதியினருக்கு பிப்ரவரி 22, 1939 ஆம் ஆண்டு திருநெல்வேலியில் பிறந்தார். சென்னை பல்கலைக்கழகத்தில் இளங்கலைப் பட்டம் பெற்றவர். முரசொலி நாளிதழில் கட்டுரைகள் எழுதியுள்ளார்.

## மேற்கோள்கள்

பகுப்பு:1939 பிறப்புகள்
பகுப்பு:நாடாளுமன்ற தி. மு. க. உறுப்பினர்கள்
பகுப்பு:திராவிட முன்னேற்றக் கழக அரசியல்வாதிகள்
பகுப்பு:நாடாளுமன்ற தி. மு. க. உறுப்பினர்கள்
பகுப்பு:தமிழ்நாட்டைச் சேர்ந்த மாநிலங்களவை உறுப்பினர்கள்
துடைப்பம்

**துடைப்பம்** (en:broom, De:Besen)) என்பது குப்பைகளையும், தரையிலுள்ள தேவையற்ற பொருள்களையும் ஒன்றாகக் கூட்டி எடுத்து நிலத்தைச் சுத்தம் செய்ய உதவும் ஒரு பொருள் ஆகும். இது ஒவ்வொரு நாட்டிலும் இதன் தயாரிப்பு முறைகள், பயன்படுத்தும் முறைகளைக் கொண்டு வெவ்வேறு பெயர்களால் அழைக்கப் படுகிறது. இது தமிழ்நாட்டில் துடைப்பம் என்றும், ஈழத்தில் தும்புத்தடி, விளக்குமாறு என்றும், தென் தமிழகத்தில் குறிப்பாக திருநெல்வேலி, பாளையம் கோட்டை, தென்காசி போன்ற பகுதிகளில் வாரில் என்றும் அழைக்கப் படுகிறது.

## தும்புத்தடி
## விளக்குமாறு
## வாரில்

தமிழ்நாட்டு ** துடைப்பம்** (broom) அல்லது ** விளக்குமாறு** அல்லது **வாரில்** அல்லது **தும்புத்தடி** . வீடு, கடை, அலுவலகம், தெரு போன்ற எல்லா இடங்களிலும் பயன்படுத்தக் கூடிய, தரையிலுள்ள குப்பைகளைச் சுத்தம் செய்ய உதவும் பொருளாகும்.
.
*இதன் தயாரிப்பு முறைகள், பயன்படுத்தும் முறைகளைக் கொண்டு, இதனை பல வகைப்படுத்தலாம். பல்வேறு தாவரங்களின் பாகங்களைக் கொண்டு, இது தயாரிக்கப்படுகிறது. அதனால், பல பெயர்களைப் பெறுகிறது.

***தென்னை விளக்குமாறு**, **ஈச்ச விளக்குமாறு**, **கம்புத் துடைப்பம்**, **தென்னங்குச்சி விளக்குமாறு** என்பன, அது தயாரிக்கும் முறையினால், அதற்குரிய பெயரினைப் பெறுகிறது. வீடு கூட்ட, தெருகூட்ட, சருகுகளை மட்டும் ஒதுக்க என வேலைகளுக்கு ஏற்ப பல துடைப்பங்கள் உள்ளன.

*தென் தமிழகத்தில் குறிப்பாக திருநெல்வேலி, பாளையம் கோட்டை, தென்காசி போன்ற பகுதிகளில் **வாரில்**  என்று அழைக்கப்படுகின்றது. இது இல்லத்தை வாருவற்கு பயன்படுத்தப்படுவதால் வாரில் என வழங்கப்பட்டிருக்கலாம் என்பது கருத்தில் கொள்ளவேண்டியது.

* இவை அனைத்தும், இயற்கையாக மட்கி அழியக் கூடியவை. எனவே, சுற்றுப்புறத் தூய்மை காக்கப்படுகிறது.

:எனினும், தற்போது துடைப்பத்தின், கைப்பிடிக்கப்படும் இடத்தில் நெகிழி (plastic) பயன்படுத்தப்படுகிறது.

## காட்சியகம்

படிமம்:Broomstick -India-tamilword24.JPG|ஏரிப்புல்லில் செய்த துடைப்பம்
படிமம்:Broom coconut stem.jpg|தென்னஞ்சீவுத் துடைப்பம்
படிமம்:Broom soft-grass stem.jpg|பூந்துடைப்பம்
படிமம்:Broom (PSF).jpg|நீரில் நனைத்துத் துடைக்கும் துடைப்பம்
படிமம்:Broom.jpg|வேர்த்துடைமப்பம்
படிமம்:Brooms for sale in Tbilisi.jpg|ஜயார்ஜியா நாட்டுத் துடைப்பம்
படிமம்:Menyapu dgn lidi.jpg|புல்லின்மேல் பெருக்கும் துடைப்பம்
படிமம்:In Handarbeit gefertigte Bürsten und Besen.JPG|பொருள்களைத் துடைக்கும் துடைப்பான்கள்
படிமம்:Verschiedene handgefertigte Bürsten und Besen.JPG|மென்துடைப்பான்கள்
படிமம்:Shimogamo-Broom-M1625.jpg|சப்பான் நாட்டு சிமோகா துடைப்பம்


## வேறு பெயர்கள்

* துடைப்பம் திருநெல்வேலி, தூத்துக்குடி மாவட்டங்களில் வாரியல் எனும் பெயரில் அழைக்கப்படுகிறது.
* கன்னியாகுமரி மாவட்டத்தில் விளக்குமாறு எனும் பெயரில் அழைக்கப்படுகிறது.

## வெளி இணைப்புகள்
* Besenmuseum Schloß Mochental  உலகின் முதல் தும்புத்தடி அருங்காட்சியகம்
* துடைப்பம் செய்வது எப்படி

## மேற்சான்றுகள்

## மேற்கோள்கள்

பகுப்பு:வீடு
வகுரம்பட்டி

**வகுரம்பட்டி** (*Vagurampatty*) தமிழ்நாடு, நாமக்கல் நகராட்சியைச் சேர்ந்த ஒரு கிராமம். இந்தக் கிராமம் நாமக்கல் நகரில் இருந்து ஐந்து  கி.மீ தொலைவில் உள்ளது. இவ்வூர் நாமக்கல் மக்களவைத் தொகுதியில் இருக்கும் நாமக்கல் சட்டமன்றத் தொகுதிக்குள் அடங்குகிறது.

## மக்கள் தொகை
2001 ஆம் ஆண்டிற்கான மக்கள்தொகைக் கணிப்பீட்டின்படி, வகுரம்பட்டியின் மொத்த மக்கள் தொகை 4747. இதில் 2414 ஆண்களும் 2333 பெண்களும் அடங்குவர். மொத்த மக்கள்தொகையில் ஏறத்தாழ 29.8% பட்டியலிடப்பட்ட சாதிகளைச் சேர்ந்தவர்கள். இவர்களில் 705 ஆண்கள், 711 பெண்கள். இந்தக் கணிப்பின்போது பட்டியலிடப்பட்ட பழங்குடியினர் மூவரே இப்பகுதியில் இருந்துள்ளனர்.

## வரலாறு
சோழர் காலத்தில் வகுரம்பட்டி கொங்கு மண்டலம் என அழைக்கப்பட்ட மண்டலப் பிரிவுக்குள் அடங்கியிருந்தது. பிற்காலச் சோழர் காலத்தில் நாடு ஏழு மண்டலங்களாகப் பிரிக்கப்பட்டபோது இவ்வூர் அதிராச மண்டலம் என்னும் பிரிவுக்குள் வந்தது. 13 ஆம் நூற்றாண்டில், விசயநகரப் பேரரசு கொங்கு நாட்டை 24 நாடுகளாகப் பிரித்த போது, வகுரம்பட்டி அரைய நாடு என்னும் பகுதிக்குள் கொண்டுவரப்பட்டது.

16 ஆம் நூற்றாண்டுக்கு முன்னர் விசயநகரப் பேரரசுக்குள் அடங்கியிருந்த இவ்வூர், பின்னர் மதுரை நாயக்கர் ஆட்சிக்கு உட்பட்டிருந்தது. 1533 ஆம் ஆண்டில் மதுரை நாகக்க மன்னர் விசுவநாத நாயக்கர் பாளையப்பட்டு முறையை உருவாக்கியபோது வகுரம்பட்டி, சேந்தமங்கலம் பாளையப்பட்டுக்குள் அடங்கியது. 17 ஆம் நூற்றாண்டில் இராமச்சந்திர நாயக்கர் இப்பகுதியை ஆண்டு வந்தார். இவர் ஆங்கிலேயருக்கு எதிராகத் திப்பு சுல்தானை ஆதரித்ததால், இப்பாளையத்தை ஆங்கிலேயர் அழித்துவிட்டு இப்பகுதி முழுவதையும் தமது கட்டுப்பாட்டுக்குள் கொண்டுவந்தனர்.

## பள்ளிகளும் கல்லூரிகளும்
*அரசு ஆரம்பப் பள்ளி, வகுரம்பட்டி
*டிரினிட்டி அக்காதெமி மெட்ரிக்குலேசன் உயர் இடைநிலைப் பள்ளி
*டிரினிட்டி பெண்கள் கல்லூரி, நாமக்கல்
*ஆஞ்சனேயா மெட்ரிக்குலேசன் உயர் இடைநிலைப் பள்ளி

## குறிப்புகள்

பகுப்பு:நாமக்கல் மாவட்டத்திலுள்ள கிராமங்கள்